हुन सुती जिंदू दा बी खऱी होई पेदी ही। लोकें दे घरें कम्म करदी, जित्थें खाने गी टिक्कर थ्होई जन्दा उत्थे गै रात कट्टी लैंदी पर हुन ओह् चाह्न्दी ही जे उसी कोई बुड्ढा मर्द गै रक्खी लै, जेह्दे अग्गे ओह् अपनी सारी बरेस कट्टी सकै। पर नेईं। सुती ने एह् सारा किश सौह्लें-सताह्रें ब’रें दी उमरी च गै दिक्खी लैता। फ्ही सुद्धी दे मेले चा मीरचन्द उसी अपने घर लेई आया। उत्थें किश म्हीने रौह्ने परैंत मीरचन्दै दी त्रीमत राजां ने उसी कड्ढी लाया ते उपन्यास दी नायिका भागां ने उसी अपने घर आसरमां दित्ता। सुती गी बी थाह्रा-2 दा सुआद पेई गेदा ऐ, इस करी ओह् भागां देआ बी कुसै बनजारे कन्नै नस्सी गेई। बनजारे ने उसी ल्होर जाई मुसलमानै दे बेची दित्ता। मुसलमानै बी उसी खज्जल कीता ओह् अम्बरसर कुसै सरदारै कन्नै नस्सी गेई। सरदारनी ने उसी दुमड़े दा फड़ियै बाह्र कड्ढेआ। किश चिर अम्बरसर गै खज्जल होई फ्ही कोई कांगड़िया उसी कराची लेई गेआ ते सियालकोट आनी छोड़ी दित्ता। फ्ही कुसै दलाल ने उसी कोठे पर बेची दित्ता। उत्थुआं दा कोई जम्मू दा बाबू जेह्ड़ा शराब बेचदा हा, जम्मू लेई आया ते ओह्दे कोला पेशा करान लगा। इक दिन ओह् ऐसा गेआ जे पूरा म्हीना नेईं आया। सुती ने ढिड्ढ ते भरना गै हा। उन्न शराब लेई ते तंदूरै पर बेचन गेई ते उत्थें फड़ोई गेई ते जेह्ला उठी आई भागां कश। इस चाल्ली भागां दी मुक्ख कथा गी तोड़ पजाने च इ’नें प्रांसगक कथानकें दा योगदान बी घट्ट नेईं।